Notte de nadale

Est sa notte ’e Nadale. In campanile
de gloria faeddan sas campànas.
Su sonu passat giannas e fentanas
e pienat d’isperu ogni foghile.

Pagu est su inu e senza pett’a rustu
cun duru pane subra ’e sas mesas.
Sun de sas gherras sas domos offesas
e ogni coro ’e lagrimas insustu

Ca in cust’ora santa de sa chena
in s’aera, in sa terra e in su mare
sun sos fizos luntanos a gherrare
chissà cun cale riscu e cale pena.

In sos ninnigos dromin sos pizzinnos
e forzis sunnian dies d’abundanzia
piena de cosas bellas dogn’istanzia
de canzones, de giogos e tintinnos.

Su sonu ’e sas campanas treme treme
chircat montes iscuros e barraccos
ue meres, pastores e teraccos
vigilan chei sa notte ’e Betteleme

E pregan silenziosos e cun zelu
pro chi torret s’antica bonidade
a sa zente de bona voluntade
chi promissu han sos anghelos in chelu.

Ma non torrat sa bonidad’antiga
a sa terra de odios bramosa:
pro cussu si distendet sambenosa
e non dat fruttos s’umana fatiga.